Coronavirusset har lukket store dele af Danmark ned. På mange arbejdspladser er medarbejderne sendt hjem, og de steder, hvor man fortsat skal møde op på job, bliver der brugt håndsprit og holdt afstand. Arbejdsgangene på TV2 Nord er også blevet ændret på grund af COVID-19. Her arbejder en stor del af medarbejderne hjemmefra, mens enkelte fortsat tager ud med kamera og mikrofon og dækker de vigtigste, nordjyske historier. - Vi har sendt rigtig mange hjem, og så gør vi meget internt for at sikre, at vi ikke selv starter en smittekæde, siger Mikael Justesen, der er direktør på TV2 Nord. Reportere, værter og redaktører arbejder for eksempel i kæder med de samme kolleger. På den måde bliver eventuel smitte med coronavirus indkredset, og så få som muligt blive smittet. På redaktionen sidder medarbejderne med god afstand til hinanden. Når reporterne laver interviews, foregår det med to meter lange boomstænger. Mikrofonerne bliver også sprittet af. Medarbejderne er meget påpasselige, når de deler ting med hinanden. Da fotograf Bruno Stagsted skulle aflevere en nøgle, foregik det på noget alternativ vis: Coronavisset fylder uendeligt meget - både i de klassiske medier og på sociale medier. Derfor er TV2 Nords opgave ekstra vigtig lige nu, mener direktør Mikael Justesen. - Vi skal lave nyheder, der har en journalistisk værdi, og som man kan regne med. På Facebook florerer der en masse, som i flere tilfælde er noget sludder. Det er ekstremt vigtigt at have troværdige medier, som man kan stole på - og både vi og kollegerne på Nordjyske og P4 Nordjylland har et enormt ansvar over for nordjyderne lige nu, siger han. Se mere om TV2 Nords arbejde for at sikre virusfrie rammer lige her:

Referat:
Mange af TV2 Nords medarbejdere er sendt hjem for at arbejde, mens de tilbageværende på redaktionen arbejder i kæder for at undgå smittespredning.